Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 252/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»OKTOBERFESTBIER«

EU-nr.: PGI-DE-1034 – 23.8.2012

BOB ( ) BGB (X)

1. Betegnelse(r) [på BOB eller BGB]

»Oktoberfestbier«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 2.1. Øl

3.2. Beskrivelse af produktet med betegnelsen i punkt 1

Undergæret øl med

Indbrygningsprocent: 13,6-14,0 Alkoholindhold i vol. %: 5,3-6,6 Farve (EBC): 6,0-28,0 enheder, Bitterstoffer (EBU): 16,0-28,0 enheder,

Lys, gylden, ravgylden eller mørk farve, smagen varierer fra fyldig, meget rund, blød eller maltaromatisk til let humlesmag med en meget mild bitterhed eller en kraftig, lidt sødlig smag.

Værdierne er underlagt de lovfæstede toleranceværdier, som anerkendes af de relevante fødevaretilsynsmyndigheder i Bayern.

Produktionsprocessen finder sted i overensstemmelse med renhedsforskriften »Münchner Reinheitsgebot« af 1487, der indgår i afsnit 9, stk. 1, i Tysklands provisoriske øllovgivning (VorlBierG).

Vandet skal komme fra de tertiære lag i området Münchner Schotterebene inden for Münchens bygrænser. De dybe brønde, hvor vandet i øjeblikket hentes fra, har en dybde på 140-250 m afhængigt af lokaliteten. Münchens kommunale vand opfylder ikke disse krav.

3.3. Foder (kun for animalske produkter) og råvarer (kun for forarbejdede produkter)

Ingredienserne skal være bygmalt, humle, gær og vand. Vandet skal komme fra de tertiære lag i området Münchner Schotterebene inden for Münchens bygrænser.

3.4. Specifikke etaper af produktionen, som skal finde sted i det afgrænsede geografiske område

Alle etaper af fremstillingen af »Oktoberfestbier« skal finde sted inden for Münchens bygrænser. Processen indledes med maltning og mæskning og afsluttes efter 4-11 ugers lagring, hvor det »unge« øl naturligt beriges med kulsyre og modnes, indtil den når den fulde smag.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Øllet mærkes »Oktoberfestbier«. I henhold til artikel 12, stk. 3, i forordning (EU) nr. 1151/2012 sammenholdt med artikel 13, stk. 3, i gennemførelsesforordning (EU) nr. 668/2014 er etiketterne mærket med EU-symbolet for BGB samt den registrerede varebetegnelse.

4. Kort angivelse af det geografiske områdes afgrænsning

Det område, der ligger inden for Münchens bygrænser.

5. Tilknytning til det geografiske område

Det geografiske områdes egenart

Oktoberfestbier brygges i byområdet München, og øllets omdømme og specificitet er resultatet af både en traditionel produktionsmetode, der er blevet opretholdt gennem århundreder, og den enestående anseelse, som Münchens Oktoberfest har.

I 1487 blev renhedsforskriften »Münchner Reinheitsgebot« vedtaget. Ud over at fastlægge ingredienserne i øl indeholdt loven også bestemmelser om, at øllet skulle gennemgå en »ølinspektion« (nu benævnt kvalitetskontrol). Denne regel er stadig gældende og fremgår af afsnit 9, stk. 1, i Tysklands provisoriske øllovgivning (VorlBierG).

Et andet særligt kendetegn er anvendelsen af vand fra dybe brøndboringer i Münchenområdet, hvor vandet hentes i de tertiære lag (ned til en dybde på ca. 250 m). Som det fremgår af del 2 i bogen Geschichte der Spatenbrauerei (Spatenbryggeriets historie) af Fritz Sedlmayr, blev brøndene i midten af det 19. århundrede etableret i en dybde på 200 m.

Wolfgang Behringer omtaler ligeledes i sin bog Lowenbräu etableringen af dybe brønde i perioden omkring år 1900.

Salget af øl ved Oktoberfest kan spores tilbage til den første Oktoberfest i 1810, hvor øl var den reneste drikkevare. Ølsalget blev varetaget af såkaldte »Traiteuren« (specialiserede cateringvirksomheder), som havde tilladelse til at servere øl og vin. (Jf. 175 Jahre Oktoberfest [Oktoberfest gennem 175 år], byen Münchens mindepublikation, München 1985 eller »tz« af 16. juli 2010).

Oktoberfest fandt således sted for første gang i 1810 i forbindelse med et hestevæddeløb, der blev afholdt på en eng uden for byen for at fejre ægteskabet mellem prins Ludwig I af Bayern og prinsesse Therese af Sachsen-Hildburghausen. I dag omtales Oktoberfest af de lokale i München med kælenavnet »Wies’n« [engene], og den finder sted hvert år fra midten af september til begyndelsen af oktober på den selvsamme eng, »Theresienwiese«, på 42 hektar, som nu ligger midt i byen, og hvor man stadig kan ane tidligere tiders væddeløbsbane. Samtidig med Oktoberfest afholdes hvert 4. år den store landbrugsfestival, som blev afholdt for første gang i 1811. Oktoberfest nummer 200 blev afholdt i 2010, hvor der var opbygget en særlig »historisk sektion« med hestevæddeløb og dyreskue. Siden er området blevet ændret noget og omdøbt til »Oide Wiesn« [den gamle eng].

Oktoberfest indledes med, at den siddende borgmester i München aftapper den første fustage af »Oktoberfestbier«. Den tradition blev indledt i 1950 med den daværende borgmester Thomas Wimmer. Før den første fustage tappes, kører restauratørerne i parade til deres telte ved Oktoberfest i køretøjer dekoreret med blomster, ledsaget af borgmestre og byrådsmedlemmer, hestetrukne vogne med serveringspersonalet, og München-bryggeriernes flot udsmykkede vogne. Restauratørernes og bryggeriernes ankomst og aftapningen af den første fustage bliver transmitteret til hele verden på tv og internettet, og det samme gælder verdens største folkloreparade med deltagere, heriblandt skytter, klædt i traditionelle kostumer, der finder sted den følgende dag, og som mange anser for højdepunktet i Oktoberfest åbningshøjtideligheden.

Det gode omdømme, som »Oktoberfestbier« nyder i hele verden i dag, skyldes til dels, at nyskabelser inden for bryggerfaget blev lanceret i München som et af de første steder med afgørende indflydelse på øllets kvalitet. Blandt nyskabelserne er for navnlig den første kølemaskine, der blev udviklet af Carl von Linde i 1873. Maskinen blev først anvendt i et bryggeri i München, og den store succes betød, at også andre bryggerier i München og senere i hele verden begyndte at anvende køleanlæg. Det vigtigste ved opfindelsen var, at man nu for første gang kunne brygge og lagre øl af ensartet kvalitet og i de ønskede mængder uden at være afhængig af klimaet og udendørstemperaturen. Det blev på den måde muligt på forhånd at producere store mængder øl til store arrangementer og at opbevare og servere øl til arrangementer, uden at det gik ud over kvaliteten.

En af nøglefaktorerne bag »Oktoberfestbiers« usædvanlige omdømme er, at øllet blev brygget specielt til Oktoberfest. Nu er kvalitetsproduktet ikke kun tilgængeligt under Oktoberfest, men sælges i hele verden under mærket »Oktoberfestbier«.

Selv om München ikke har gjort reklame for Oktoberfest siden 1985, sagde 91 % af respondenterne i en officiel verdensomspændende undersøgelse, at de var bekendt med Oktoberfest. I den sammenhæng stod følgende i en artikel i Frankfurter Allgemeine Sonntagszeitung af 20. oktober 1997: »Festivalen er så international! Selv om begivenheden hedder »Münchener Oktoberfest«, kommer mange af de besøgende tydeligvis fra udlandet, og der tales engelsk, italiensk, fransk, japansk og andre mindre genkendelige sprog, hvorimod den ægte bayerske dialekt sjældent høres.«

Produktets egenart

Det fremgår af Münchens officielle publikation i anledning af 200-årsdagen for Oktoberfest, at »en særlig »Oktoberfestbier« gradvist er blevet udviklet siden 1872«. I bogen 175 Jahre Oktoberfest 1810 bis 1895 [175 år med Oktoberfest 1810-1895] af Richard Bauer og Fritz Fenzl anføres det, at der i 1872 blev serveret en særlig stærk øl med en høj indbrygningsprocent. I bogen München, Bier, Oktoberfest [München, øl og Oktoberfest] skriver Hans Glöckle, at Münchens befolkning på daværende tidspunkt skulle betale den fyrstelige sum af 12 kreutzer for en »Oktoberfestbier«. De klagede ikke over prisen, men drak øllet »med ærbødighed og anerkendelse af den særlige kvalitet«. Han fortsætter: »Fra 1872 og frem blev »Märzen« (»en pilsnertype«) med en indbrygningsprocent på 13 % og et alkoholindhold på 4,1 %, den foretrukne Oktoberfest-øl, og den bevarede sin status indtil efter anden verdenskrig.« Fra 1950 dukkede en lysere variant op, som faldt mere i Oktoberfest-gæsternes smag på det tidspunkt. I øjeblikket oplever den ravgyldne øl dog en renæssance.

»Oktoberfestbier« brygges af bryggerier i det geografiske område specielt til Oktoberfest, hvor den serveres i betydelige mængder. Det er helt i tråd med forbrugernes forventninger. »Oktoberfestbier« adskiller sig fra andre festivaløl på grund af det anvendte vand, den høje minimale indbrygningsprocent på 13,6 %, den lave maksimale indbrygningsprocent på 14,0 %, det høje alkoholindhold på 5,3-6,6 %, den høje mindsteværdi for bitterhed på 16 EBC-enheder og den lave maksimale værdi for bitterhed på 28 EBC-enheder. På grund af den maksimale værdi for bitterhed på 28 EBC-enheder er øllet ikke udpræget bittert i smagen og er normalt kendetegnet ved en fyldig og meget rund smag, som man har foretrukket i Sydbayern igennem årtier.

De produktionsmetoder, der er baseret på renhedsforskriften »Münchner Reinheitsgebot« fra 1487, og den særlige erfaring og ekspertise hos bryggerierne i det geografiske område betyder, at forbrugerne forbinder »Oktoberfestbier« med en ekstraordinært god kvalitet.

»Oktoberfestbiers« særlige status og omdømme anerkendes både i Tyskland og internationalt. En stort antal artikler fra europæiske aviser omtaler Oktoberfest med mere eller mindre tæt tilknytning til øl. I 74 avisartikler offentliggjort i Det Forenede Kongerige mellem 1995 og 2012 bliver Oktoberfest og det tilhørende øl generelt betegnet som »mest kendt«, »verdenskendt«, »berømt« osv. Nogle artikler beskriver også øllet. Allerede i 1955 skrev Dr. Kuballe følgende i en artikel om Oktoberfest i Industrie-Kurier-Düsseldorf: »Det, der i forrige århundrede først og fremmest var en årlig festival i München, er blevet den største festival i Europa.« Han tilføjede: »I rejsebrochurer i Europa og USA er det i stigende grad et populært arrangement, der skal opleves«. I 1996 skrev Paul Delany i den britiske avis The Sun: »Besøgende på den største ølfestival i verden bundede næsten ni MILLIONER pints sidste år. I år forventer arrangørerne af Tysklands Oktoberfest nummer 163 i München, at mere end syv millioner gæster kommer til at drikke endnu mere. »I 2003 skrev Derek Scally i The Irish Times: «... den originale Oktoberfestbier. Vanskelig at finde uden for München, men absolut forsøget værd.« I 2006 kaldte Frankfurter Allgemeine Sonntagszeitung Oktoberfest for »solsystemets største ølfestival«. I 2011 skrev samme avis i en artikel, at »ingen hyldest til München uden omtale af Oktoberfest.« Oktoberfest har uden tvivl stor betydning for München og dermed også »Oktoberfestbier«.

»Oktoberfestbiers« særlige status fremgår af tyske og internationale litterære værker af mange forskellige genrer. Eksempler er Manuale della birra [Ølhåndbogen] og uddrag af følgende bøger: L’Oktoberfest de Munich: portée sociale et politique [De sociopolitiske konsekvenser af Oktoberfest i München] af Thomas Landwehrlen, 2005: »... Première place la Wiesn-Bier (ou Oktoberfestbier), cette bière spécialement brassée pour l’occasion ...« [... Hjemsted for Wiesn-Bier eller Oktoberfestbier, der brygges specielt til lejligheden] og The Oxford Companion to Beer af Oliver Garret og Tom Colicchio, 2011: »Nutidens Spaten-Oktoberfestbier er stadig i vid udstrækning baseret på opskriften fra 1872. I det 19. [århundrede] ... en stor del af grundmalten i en märzenbier og Oktoberfestbier... « Følgende tekst kan findes i Ben McFarlands bog fra 2009 "World’s Best Beers – One thousand craft brews from cask to glass: »Teknisk set må ægte Oktoberfestøl kun brygges inden for Münchens bygrænser af bryggerier, der deltager i... «.

»Oktoberfestbiers« betydning anerkendes ikke kun af bryggerierne, men også i pressen og litteraturen. F.eks. omtalte avisen Welt am Sonntag i 2005 »Oktoberfestbier« med henvisning til farverne på det tyske flag, forbundsregeringen og de politiske partiers farver i Tyskland, med ordene: »Når Oktoberfest starter på lørdag, vil der være mere opmærksomhed på øl end på valget.« Og derefter: »Så vil det ikke være sort eller rødt, der tænkes på, men guld, det flydende guld — Bayerns bedste øl.« I 2009 blev »Oktoberfestbier« i en avisartikel beskrevet fra de internationale forbrugeres synspunkt med følgende ord: »En øl, som verdens opmærksomhed er rettet imod« Derefter stod der i en avisartikel i 2011 om »Oktoberfestbier« kort og præcist: »Én ting er sikker: alle »Wiesnbier«, som bryggerierne har lavet til årets Oktoberfest, er fantastisk gode.« Pressens vurderinger stemmer overens med forfatteren Thomas Wolfes beretning om sit besøg til Oktoberfest i 1928, hvor han fremhæver »Oktoberfestbiers« særlige kvalitet: "Beretteren, der er lige så anonym som den begejstring og eufori, der straks griber ham på Wiesn, må spørge for at forstå virakken: »Øl?«, spurgte jeg, »Hvorfor øl? Hvorfor kommer folk her for at drikke øl? Hvorfor har de berømte bryggerier bygget alle disse haller, når hele München er berømt for øl, og byen har hundredvis af øltaverner? Hans ledsager Heinrich svarede, at han havde en pointe, men: »Det her er »Oktoberfestbier«.« Den berømte ølanmelder Michael Jackson beskrev også den »Oktoberfestbiers« uforlignelige kvalitet som følger: »Oktoberfestbier« har en smag med alpine dimensioner og smagsnoter af fløde og malt... «.

Sammenhængen mellem det geografiske område og produktets særlige egenskaber, omdømme eller andre kendetegn

Den lange tradition for at fremstille »Oktoberfestbier« til festivalen i München, ølsalget under den verdensberømte og kendte Oktoberfest, som har eksisteret i mere end 200 år, og »Oktoberfestbiers« særlige karakter som fyldig og rund øl med en helt central rolle har ført til, at »Oktoberfestbier« er blevet en velkendt og populær specialøl i Tyskland og internationalt, der med sit omdømme tjener som ambassadør for München og er uløseligt forbundet med byen og dens levevis. Festivalen, hvor den berømte »Oktoberfestbier« stammer fra og serveres, er kendt i hele verden.

En af de første omtaler af, at kun øl brygget af bryggerier i det geografiske område måtte serveres i Oktoberfest, findes i en afgørelse fra byens kommunale myndigheder vedrørende Oktoberfest, der var gældende frem til 1850. I artikelserien Miscellanea Bavarica Monacensia, udgave 100, med titlen Das Münchner Oktoberfest [Oktoberfest i München], nævnes det kort, at fire restauratører i München og omegn blev forhindret i at servere øl fra Tölz kommune (ca. 45 km fra München) ved Oktoberfest. Kun de 18 restauratører i München, hvis øl kom fra de lokale bryggerier i München, fik tilladelse til at servere deres produkter til Oktoberfest. De fire restauratører fra det omkringliggende område fik tilladelse til at sælge deres øl uden for Oktoberfest i Sendlinger Höhe-området i god afstand fra festivalen.

Befolkningen i München forbinder »Oktoberfestbier« med historien og traditionerne bag Oktoberfest, som de lærer om i skolen. Den periode, hvor Oktoberfest finder sted, betegnes således ofte i München som en »sæson« i sig selv, svarende til »Starkbierzeit« (»sæson for stærk øl« i marts).

Hvert år kommer talrige besøgende fra hele verden til Oktoberfest for at nyde den særlige øl i den traditionelle atmosfære. Ifølge myndighederne i München besøgte over 6 mio. mennesker i gennemsnit Oktoberfest i de 10 år op til 2010, og de drak i gennemsnit 6,24 mio. liter øl pr. år.

Ordet »Oktoberfestbier« forbindes ikke kun med øl af en bestemt kvalitet, men også med byen München, og det fremgår af to forbrugerundersøgelser gennemført i nyere tid.

Deltagerne i en undersøgelse, der blev gennemført i Tyskland i 1980, fik stillet følgende spørgsmål: »Forestil dig, at du får en flaske øl på en bar eller hos venner, og på flaskens etiket står der: »Oktoberfestbier«. Hvor tror du, at den er brygget?« 70 % af respondenterne fra Tyskland og 84 % af respondenterne fra Bayern svarede umiddelbart München.

En empirisk markedsundersøgelse, der blev gennemført i Østrig i 2008, viste, at 68,5 % af lejlighedsvise øldrikkere var bekendt med navnet »Oktoberfestbier«, og at 53,5 % af gruppen knyttede betegnelsen til byen München.

»Oktoberfestbiers« betydning for Oktoberfest, for byen München og for andre steder fremgår bl.a. af, at prisen på et »Maß« (et glas på 1 liter) »Oktoberfestbier« fortsat er genstand for politisk debat i München og Bayern i modsætning til prisen på almindeligt øl.

En artikel i Frankfurter Allgemeine Sonntagszeitung af 21. september 2003 af Thiemo Heeg omhandlede dette forhold, og det hedder, at »det vigtigste spørgsmål for Oktoberfest i München er altid det samme: hvor meget koster en liter øl i år?«. Tidligere var det spørgsmål ikke altid til diskussion. I 1844 måtte »stærkt bevæbnede« soldater af reserven for eksempel tilkaldes som vagter, da der var protester mod ølprisen det år, og der var frygt for yderligere protester (Münchens officielle magasin Wiesn, 200 Jahre Oktoberfest, Münchner Merkur og tz).

Henvisning til offentliggørelsen af varespecifikationen

https://register.dpma.de/DPMAregister/geo/detail.pdfdownload/29500

(1) EUT L 343 af 14.12.2012, s. 1.